У С Т А В
на юридическо лице с нестопанска цел 
“Сдружение на семейните лекари - Варна”

І. ОБЩИ РАЗПОРЕДБИ
   Чл.1. /1/ “Сдружение на семейните лекари - Варна” е доброволно сдружение на общопрактикуващи лекари на тяснопрофесионален признак. ССЛВ е структурна единица на Националното сдружение на общопрактикуващите лекари в България /НСОПЛБ/, съгласно чл. 1 ал./4/ и чл. 26 от устава на НСОПЛБ, и в рамките на БЛС, съгласно чл.3 ал./3/ от устава на БЛС и чл.1. ал.2 от устава на НСОПЛБ.
               /2/ Сдружението е юридическо лице с нестопанска цел, което се определя като организация за осъществяване на дейност в частна полза.
   Чл.2. Целите на Сдружението /ССЛВ/ са:
     1. Защита на интересите на ОПЛ, отнасящи се до професионалната им  дейност.
     2. Избор на делегати за Общото събрание на РК на БЛС и кандидати за : членове на изборните органи на РК на БЛС, за делегати на Събора на БЛС, както и за участници в комисии, отнасящи се до дейността на ОПЛ.
     3. Представяне на проблемите касаещи ОПЛ пред УС на НСОПЛБ, РЗОК, РЦЗ, Общинска администрация, Общински съвет и други институции, както и предложения за решения, и ангажиране на УС на НСОПЛБ, и УС на БЛС – Варна за ефективно съдействие.
     4. Изготвяне на предложения за Националния рамков договор, които да се представят на НСОПЛБ, РК на БЛС, и на делегатите  на Събора на БЛС за НРД.
     5. Подпомагане на НСОПЛБ и БЛС при изготвянето на правила за добра медицинска практика и остойностяването на лекарския труд.
     6. Представяне на информация на медиите и институциите, която да обслужва интересите на членовете на Сдружението. 
     7. Разработване, организиране и повеждане на програми за поддържане и осъвременяване на квалификацията на ОПЛ, както и подпомагане на НСОПЛБ и БЛС в организацията на продължителната им квалификация.

     8. Организиране на конференции, семинари, симпозиуми, лекции, а също срещи и общи събрания за дискутиране на проблеми, отнасящи се до професионалната дейност на ОПЛ.
     9. Осъществяване на решенията и задачите, които са поставени от ръководството на НСОПЛБ.
     10. Изготвяне на позиции, становища, и декларации и организиране на законни протестни действия при необходимост.

     11. Участие в проекти, свързани с опазване здравето на населението, с медицински проучвания и дейности и осъществяване на контакти, и взаимодействие със сродни чуждестранни и международни организации.
    Чл.3. /1/ Дейността на Сдружението е насочена към обединяване усилията на всички заинтересовани юридически и физически лица, държавни и общински органи и организации за постигане на целите по чл.2.

              /2/ Сдружението може да извършва допълнителна стопанска дейност, само ако същата е свързана с предмета на основната му дейност и приходите от тази допълнителна дейност се използват изцяло за постигане на целта на Сдружението, като:

· извършване на рекламна дейност;

· извършване на издателска дейност;

-    организиране на конференции, семинари, лекции и други;

· наемане на обекти за постигане целите на Сдружението. 
    Чл.4. Пълното наименование на Сдружението е “СДРУЖЕНИЕ НА СЕМЕЙНИТЕ ЛЕКАРИ - ВАРНА”, а като абревиатура - ССЛВ. То се изписва на български език.
    Чл.5. Седалището на Сдружението е в гр. Варна, а адресът на управление – е ул.”Парижка комуна” 33 ап.32
 Чл.6. Сдружението се учредява за неограничен във времето срок.

ІІ. СЪСТАВ, ОРГАНИ И УПРАВЛЕНИЕ
    Чл.7. /1/ Членуването в Сдружението е доброволно и членовете могат да бъдат лекари, регистрирани в РЦЗ - Варна като Амбулатория за индивидуална или групова практика за първична медицинска помощ, които приемат този устав, както и наети от тях лекари, които работят като общопрактикуващи лекари. За приемане кандидатът подава заявление до Управителния съвет на Сдружението и НСОПЛБ, като заплаща встъпителен членски внос – 7 лв. Приемането се удостоверява с вписване в регистъра на членовете на ССЛВ. Регистърът, обособен на секции, се изготвя и съхранява от УС.

               /2/ Актуалният регистър на ССЛВ се представя на УС на НСОПЛБ, съгласно неговия устав.
    Чл.8. /1/ Членски права и задължения:
                а/ Всеки член има право: 

           1.  Да участва в управлението на Сдружението.

           2.  Да бъде информиран за неговата дейност.

           3. Да ползва  имуществото му и  резултатите от дейността му по реда, предвиден в този устав;

               б/ Всеки член е длъжен:

            1. Да работи активно за постигане целите на Сдружението и издигане на обществения му авторитет.

            2.  Да спазва устава на сдружението и устава на НСОПЛБ.

            3.  С поведението си да не накърнява доброто му име и да не го злепоставя пред обществото.

            4. Да внася членския си внос.
                в/ Членът не отговаря лично за задълженията на Сдружението.
               /2/ Членските права и задължения се осъществяват лично
     /3/ Членските права и задължения са непрехвърлими и ненаследими.

               /4/ Членството се прекратява:

                    1. по искане на члена на Сдружението, отправено с писмено заявление от него до УС;

                    2. със смъртта на члена, при загуба на лекарски права или при  поставянето му под запрещение;
                    3. при прекратяване на Сдружението;

                    4. при изключване.
                          а/ Изключване се допуска при поведение от страна на члена на Сдружението с което същият накърнява името и опорочава целите на Сдружението, неспазване на устава на Сдружението.

                          б/ Предложението за изключването се прави от УС на ССЛВ до УС на НСОПЛБ.
     Чл.9. /1/ Органите на Сдружението са :

· Общо събрание

· Управителен съвет

· Контролна комисия

     Общото събрание е върховен орган на Сдружението, състои се от всички членове. Всеки член на Сдружението може да участва в Общото събрание и да гласува. 

               /2/ Общото събрание има следните правомощия :

        1. Приема, изменя и допълва устава;

        2. Приема други вътрешни актове;

        3. Избира и освобождава членове на УС;

        4. Избира Председател, Заместник председател, Секретар и членове.

        5. Избира и освобождава членове на КК;

        6. Взема решение за участие в други организации;

        7. Взема решение за преобразуване или прекратяване на Сдружението;

        8. Приема основните насоки и програмата за дейността на Сдружението;

        9. Приема бюджета на Сдружението;

      10. Определя размера и дължимостта на членския внос;

      11. Приема отчета за дейността на Управителния съвет;

      12. Отменя решения на УС, които противоречат на закона, устава или други вътрешни актове, регламентиращи дейността на Сдружението;

      13. Взема решение за откриване на съдебни дела от името на ССЛВ;

      14. Взема решение за разпореждане с недвижимо имущество, собственост на Сдружението;
       15. Взема и други решения във връзка с дейността на Сдружението. Правата по ал.2 т.1, 3, 5, 7, 10 и  12 не могат да се възлагат на други органи на Сдружението;
               /3/ Свикване на Общото събрание :
        1. Общото събрание се свиква от УС по негова инициатива или по писмено искане, подписано от 1/3 от членовете на Сдружението. Ако в последния случай УС в срок от един месец не отправи покана за свикване на Общото събрание, то се свиква от съда по седалището на Сдружението по писмено искане на заинтересованите членове или натоварено от тях лице.
        2. Поканата трябва да съдържа дневния ред, датата, часа и мястото за провеждането на Общото събрание, и по чия инициатива то се свиква.
        3. Поканата с дневния ред се поставя на мястото за обявления в сградата на РК на БЛС – Варна или офиса на Сдружението, най-малко 30 дни преди насрочената дата. Управителният съвет уведомява за свикването на Общото събрание чрез секционни координатори – членове на сдружението, които предават актуална информация на своите колеги по териториални групирания на ОПЛ, и са посочени от тях за тази цел.
                /4/ Общото събрание е редовно, ако на същото са представени повече от половината членове на Сдружението лично. При липса на кворум провеждането на събранието се отлага с един час за същата дата, на същото място и при същия дневен ред и се счита за редовно, независимо от това колко членове са се явили и са присъствали.
                /5/ Вземане на решения :

        1. Вземането на решения става с явно гласуване, като всеки член на Сдружението има право на един глас. Броят на гласовете се уточнява от Председателя на Мандатната комисия.

        2. Гласуването е лично. 

3.Член на Сдружението няма право да гласува при решаване от Общото събрание на въпроси, отнасящи се до :
           а/ него самия, негов съпруг/а/ или роднини по права линия/без ограничения/, до роднини по съребрена линия/до трета степен включително/ или до роднини по сватовство/до втора степен включително/;
           б/ юридически лица, в които той е управител или в които може да наложи или препятства вземането на решения.

        4. Мнозинство :
           а/ Вземането на решения на Общото събрание става с обикновено мнозинство, с изключение на тези по чл.9 ал.2 т.1 и т.7 от този устав, за които е необходимо мнозинство от 2/3 от присъстващите на събранието.
           б/ Не могат да се вземат решения по въпроси, които не са били включени в дневния ред.
         5. Решенията на Общото събрание са задължителни за другите органи на Сдружението и подлежат на съдебен контрол относно тяхната законосъобразност и съответствие с устава. Те могат да бъдат оспорвани пред Общото събрание по искане на заинтересованите членове на Сдружението или на негов орган, отправено в едномесечен срок от узнаването им, но не по-късно от една година от датата на вземане на решението.
                /6/ Управителният съвет /УС/ е управителният орган на Сдружението.
         1.Той се състои от пет лица – членове на Сдружението в състав: Председател, Заместник-председател, Секретар, и двама членове.

         2. Председателят на Управителния съвет е и Председател на Сдружението.
         3. Управителният съвет се избира за срок от три години.

         4.  Задължения на членовете на УС.

              а/ Председателят :

· Свиква и ръководи заседанията на УС;

· Ръководи Общото събрание на Сдружението;

· Представлява дружеството пред други институции, организации и медиите;

· Съхранява документацията на Сдружението и информира регулярно членовете на УС на заседанията му за набирането и изразходването на набраните средства;

· Прави  отчетен доклад пред всяко редовно Общо събрание за работата на Сдружението и на УС, за проблемите, постигнатите успехи, приходите и изразходването на набраните средства;

· Подготвя и внася в редовното Общо събрание проект за бюджет;

· Изготвя сам или в екип предложения за обсъждане и решение, или становища във връзка с актуални проблеми, както и писма, запитвания и пр., които може да изнася и чрез Интернет;

· Приема информация от различните източници и предава актуалната информация и чрез Интернет.
· Участва в заседанията на  НС на НСОПЛБ, както и следи и свежда до знанието на членовете сведения от самостоятелните заседания на УС на НСОПЛБ, и следи за цялостната му дейност, поставените проблеми, взетите решения и декларации, организира изпълнението на решенията;
         б/ Заместник-председателят :

· Подпомага Председателя в дейностите му, замества го в негово отсъствие, когато може да поеме всички изброени негови задължения.

         в/ Секретарят :
· Организира заедно с Председателя провеждането на Общото събрание, както и осъществяването на други мероприятия и задачи, които са решения на УС;

· Изпълнява функциите на касиер и деловодител на Сдружението.

4. Правомощия на УС:

    а/ осигурява изпълнението  на решенията на Общото събрание;
    б/ разпорежда се с имуществото на Сдружението, при спазване на изискванията на закона и този устав;
    в/ наема външни експерти, юристи и счетоводител;
    г/ определя лицата, които могат да бъдат командировани и могат да представят интересите на Сдружението на срещите на НСОПЛБ и на други форуми, свързани с дейността на семейните лекари.

    д/ организира състава на делегатите за Общото събрание на НСОПЛБ, съгласно ред, указан в неговия устав;

    е/ свежда до знанието на членовете информация за решенията от заседанията на УС и НС на НСОПЛБ и следи за цялостната му дейност, поставените проблеми, декларации, организира изпълнението на решенията

    ж/ приема нови членове, взема решение за приемане на почетни членове;
    з/ определя реда и организира дейността на Сдружението и носи отговорност за това;

   и/ свиква Общото събрание и определя дневния му ред;
    й/ взема решения за избор на ликвидатор и по всички други въпроси, за които в устава или закона не е предвидено от компетентността на кой орган са.
          5. Решенията си УС взема с явно гласуване на заседания.

               а/ заседанията на УС се свикват и ръководят от Председателя, а когато той отсъства, от Заместник-председателя;
               б/ заседанията са редовни, когато на тях присъстват повече от половината от членовете на УС. За присъстващо се счита и лице, с което има двустранна телефонна или друга връзка, гарантираща установяване на самоличността му и позволяваща участие в обсъждането и вземането на решения;
                в/ свикването на заседанието се извършва от Председателя по негова инициатива или по писмено искане на най-малко двама от членовете на УС. В последния случай, ако Председателят не свика в седмичен срок от получаване на искането заседание, то може да се свика от всеки един от заинтересованите членове;

                 г/ за провежданите заседания се съставя протокол, в който се отбелязва датата, мястото, колко членове са присъствали, кой го е ръководил, обсъжданите въпроси, взетите решения и с какво мнозинство са взети. Протоколът се подписва от участвалите в заседанието. УС може да взема решения и неприсъствено /без провеждане на заседание/ когато протоколът за взетото решение се подпише впоследствие без забележки и възражения от всички негови членове; 

                 д/ решенията на УС се вземат с обикновено мнозинство от всички членове на Управителния съвет, с изключение на това по чл.9 ал.6 т.4 й/ за определяне на ликвидатор при прекратяване на Сдружението, което се взема с абсолютно мнозинство от всички членове.

                /7/ Контролна комисия /КК/ следи за правилното набиране и разходване на бюджета на Сдружението, и за съответствията на действията на УС с решенията на Общото събрание и устава.

1. КК се състои от три лица – Председател и двама членове.

2. КК се избира за срок от три години.

3. Председателят на КК представя доклад пред Общото събрание.
     /8/ Мандатната комисия /МК/ се избира от УС и осъществява 

регистрацията на участниците  в Общото събрание, и следи за кворума.

1. Състои от трима души – Председател и двама членове .

          2. Членовете на комисията регистрират участниците в Общото събрание, и по време на заседанието  изпълняват функции на преброители.

          3. Председателят на МК докладва кворума.

                /9/ Секционни координатори – избират се най-малко от 4  общопрактикуващи лекари, с близко разположени практики. Координаторите предават актуална информация между УС и членовете на своята секция. Изборът им може да бъде осъществен по всяко време, за което се уведомява писмено УС.
ІІІ.ИМУЩЕСТВО
    Чл.10. Сдружението има имущество, което служи за постигане на целите му.
    Чл.11. Имуществото на Сдружението се състои от пари, ценни книги, движими и недвижими вещи, права върху тях, включително и ограничени такива.
    Чл.12. Сдружението набира необходимите за постигане на целите средства и придобива имущество чрез членски внос, дарения, доброволни вноски и спонсорство, извършване на допълнителна стопанска дейност, съгласно чл.2 ал.2 от този устав, организиране на благотворителни мероприятия, наеми, лихви по депозити и др.
    Чл.13. Сдружението открива своя собствена банкова сметка, с която оперира Председателя на Сдружението.
    Чл.14. Юридическото лице с нестопанска цел /ЮЛНЦ/ за осъществяване на дейност в частна полза може безвъзмездно да разходва имущество и да осъществява дейността, насочена за постигане на целите на Сдружението.
    Чл.15. Сдружението превежда членски внос на НСОПЛБ в размер и на периоди, определени от Общото събрание и устава на НСОПЛБ.
    Чл.16. /1/ Разпределянето на останалото след удовлетворяването на кредиторите имущество се решава съгласно устава или върховния орган на ЮЛНЦ. Ако решение не е било взето до прекратяването на Сдружението, то се взема от ликвидатора.
               /2/ Ако не съществуват лица по ал.1 имуществото се разпределя между членовете на сдружението.  

             /3/ Имуществото по предходните алинеи не може да се разпределя, продава или по какъвто и да било начин да се прехвърля на ликвидатор, назначен извън кръга на лицата по ал.2., с изключение на дължимото им възнаграждение.

               /4/ Лицата, придобили имущество в резултат на извършената ликвидация, отговарят за задълженията на прекратеното ЮЛНЦ до размера на придобитото.

               /5/  При прекратяване на членството никой от членовете на Сдружението няма право да иска обратно направените от него имуществени вноски.
ІV. ЗАДЪЛЖЕНИЕ ЗА ВОДЕНЕ НА КНИГИ
    Чл.17. Юридическото лице с нестопанска цел за осъществяване на дейност в частна полза е длъжно да съхранява протоколите от заседанията на колективните си органи. Ръководещият заседанието на колективния орган и лицето, изготвило протокола, удостоверяват и отговарят за верността на съдържанието му.
    Чл.18. Юридическото лице с нестопанска цел за осъществяване на дейност в частна полза изготвя доклад за дейността си веднъж годишно, който трябва да съдържа данни относно :
· осъществените дейности, изразходваните средства, връзката им с целите и програмите на организацията и постигнатите резултати;

· размера на безвъзмездно полученото имущество и приходите от другите дейности за набиране на средства;

· финансовия резултат.

V.ПРЕОБРАЗУВАНЕ И ПРЕКРАТЯВАНЕ

.
    Чл.19. Сдружението се прекратява :

                /1/ С решение на Общото събрание;
                /2/ С решение на Окръжния съд по седалището му, когато са налице основанията на чл.13 ал.1 т.3б.б.”а”,”б”и”в” от ЗЮЛНЦ по искане на всеки заинтересован или по искане на прокурора, като в този случай ликвидаторът се назначава от съда и прекратяването се вписва служебно;

                /3/ При прекратяване на Сдружението се извършва ликвидация от УС или от определено единодушно от него лице. Ако ликвидатор не бъде определен, както и при хипотезата на ал.1 /прекратяване по решение на Общото събрание/, той се определя от Окръжният съд по седалището на Сдружението;

                /4/ Относно неплатежоспособността, несъстоятелността, редът за ликвидацията и правомощията на ликвидатора се прилагат съответните разпоредби на ЗЮЛНЦ и Търговския закон;

                /5/ След разпределяне на имуществото ликвидаторът е длъжен да поиска от Окръжния съд по седалището на Сдружението заличаването му от съдебния регистър.
VІ. ДРУГИ РАЗПОРЕДБИ
    Чл.20. Всяко писмено изявление от името на Сдружението трябва да съдържа пълното му наименование, изписано съгласно чл. 4 от устава, както и данни за контакти.

    Чл.21. Сдружението има свой печат и същият може да патентова запазен знак или надпис съгласно Закона за марките и географските означения.
    Чл.22. Сдружението може да издава свой печатен орган, да изготвя рекламни материали, екипи с надписи и др.
    Чл.23. По съдебни спорове, по които страни са Сдружението и УС или членовете на УС същото може да се представлява и от едно или няколко лица, избрани от Общото събрание.

    Настоящият устав бе приет от участвалите на Общото събрание на “Сдружение на семейните лекари - Варна”, за което бе съставен съответен протокол.


